Risikerte stor hjerneskade

RAMMET AV SLAG: «Radioresepsjonen»s Bjarte Tjøstheim var onsdag formiddag tilbake i studio hos brødrene Steinar og Tore Sagen for å snakke om da han fikk slag for noen uker tilbake. Foto:Trond Solberg,VG

Bjarte Tjøstheim fikk blodpropp i hodet

NRK-profilen Bjarte Tjøstheim (47) var onsdag formiddag tilbake på lufta etter at han ble rammet av en blodpropp bak øyet for noen uker siden.

Oppdatert 24. september 2014

Artikkelen er over fem år gammel

Etter et par uker med vikar kunne Bjarte Tjøstheims kolleger i «Radioresepsjonen», Steinar og Tore Sagen, ønske Tjøstheim velkommen tilbake til studio.

– Jeg har på en måte vært i en ganske alvorlig situasjon. Faktum er det, gutter - og jenter - at jeg har en times permisjon fra Ullevaal sykehus for å være sammen med dere, det er veldig koselig, innledet Bjarte Tjøstheim dagens «Radioresepsjonen» med.

Tjøstheim fortalte at han våknet for å gå på do ved firetiden den 11.september og oppdaget at han var blind på det ene øyet. Etter å ha vekket sin bedre halvdel, gikk veien fort til Ullevaal sykehus der en øyespesialist sendte han rett videre til akutten.

Der ble det påvist en blodpropp bak det ene øyet som, fortalte Bjarte Tjøstheim selv, i verste fall kunne ha ført til alvorlig hjerneskade på to tredjedeler av hjernen.

– En nevrolog sa at jeg var så heldig at jeg har en liten bro mellom blodårene som gjør at jeg ble reddet fra å få hjerneskade i to tredeler av hjernen min, sa han.

Bjarte Tjøstheim er nå sykmeldt i minst en måned og blir intensivt overvåket på sykehuset på avdelingen for hjerneslag. Synet er nå tilbake med åtti prosents styrke, fortalte han.

På direkten i dagens «Radioresepsjonen» ba Bjarte Tjøstheim om å få ro, og - på sedvanlig humoristisk vis - uttalte han at han heller ikke ville ha verken blomster eller After Eight tilsendt sykehuset.

Hør Bjarte Tjøstheim fortelle om dramaet HER!

– Men dere kan sende meg en tanke, en god tanke, det kan dere gjøre, sa Bjarte Tjøstheim før han forsvant fra NRK-studio og overlot stolen til sin vikar onsdag, Bård Tufte Johansen.

Vil du sende en god tanke og et godt ord til Bjarte Tjøstheim? Bruk gjerne kommentarfeltet under artikkelen!

Trioen har holdt det gående med «Radioresepsjonen» på NRK P3 siden 2006. I en liten periode var de også på fjernsyn, men vendte tilbake til eteren og ble nylig flyttet fra NRK P3 til NRK P 13.

«Radioresepsjonen» har i disse årene sanket en rekke priser, senest under norsk radiobransjes Prix Radio for en drøy uke siden der programmet ble kåret til Årets radionavn.

Dette var sjette gang «Radioresepsjonen» vant denne prisen.

Bjarte Tjøstheim har også hatt en rekke roller i fjernsyn og på film, deriblant en liten rolle i «Lilyhammer». Han var også en av komikerne i «Underholdningsavdelingen» som gikk på NRK1 i fjor.

PRISBELØNT TRIO: «Radioresepsjonen» var ett av de største flaggskipene til NRK P3 før den nylig ble flyttet over til NRK P13. Fra venstre Steinar Sagen, Bjarte Tjøstheim og Tore Sagen. Foto:Nils Bjåland,VG

Tidligere i september vant Bjarte Tjøstheim også den store publikumsprisen som Årets morsomste under Komiprisen 2014. Han var ikke til stede under utdelingen, men takket for prisen via et videoinnslag.

– Takk, takk, veldig stas. Det virker kanskje litt ironisk men jeg mener det. Dere må huske på at denne videoen er spilt inn for mange år siden. Fra dypet av min pacemaker, hjertelig tusen takk, sa han i den forhåndsinnspilte takketalen.

Publisert: 24.09.14 kl. 11:18 Oppdatert: 24.09.14 kl. 11:55

Les også